  Майя Бывальцева Анай-атайтэк кылем нылпиослы юрт пуктӥзы Ижккарын Ракетной ульчаын. 9-тӥ южтолэзе нырысетӥосыз егитъёс патерзылэсь усьтонъёс басьтӥзы. «Анай-атайтэк кылем пиналъёслы таяз арын нырысьсэ 255 улон инты сётӥськомы. Туэ 2 сюрс 500 пала нылпиос патеръёс басьтыны кулэ. Огназы кылем пиналъёслы улон инты висъян ужпум элькунмы но, мукет улосвылъёс понна но лэчыт луэ. Ми сое азьланяз но сэрттыны-пертчыны кулэ», — пусйиз Удмуртилэн тӧроез Александр Соловьёв юртэз усьтон ужрадын. Коркаез ӝутон ужъёс кык ар мынӥзы. Коньдон висъяськиз элькун но федерал бюджетъёсысь. Кирпичлэсь лэсьтэм 17 этажъем юртын 119 патер, котькудӥз 25 квадрат метрлэсь бадӟымгес. Ваньзэ патеръёсты басьтозы анай-атайтэк кылем егитъёс. Анай-атайтэк будэм муртъёслы Ижарын нырысьэ сыӵе бадӟым юрт пуктӥзы. Со кулэяськисьёслэсь черодзэс шӧдскымон кулэстыны луонлык сётэ. «Куд-огез асьсэ нылпиосынызы корка пыронзэс пусъёзы ни. Мугез валамон — элькунын, быдэс Россиын сямен ик, черод бадӟым. Элькунын 2 сюрслэсь трос адями черодын сылэ, 780-эз со пӧлысь - Ижкарын. Арлы быдэ 500 адямилы улон инты сётыса, ужпумез 4–5 арскын быдэстыны луоз», — ивортӥз элькунысь дышетонъя но наукая министрлэн нырысетӥ воштӥсез Зоя Суворова. «Анай-атайтэк кылем нылпиослы улон инты висъян понна 2016-тӥ арлы элькун коньдэтын 234 миллион манет чакламын. Со сяна, федерал бюджетысь 72 миллион 600 сюрс манет возьмаськомы», — пусйиз Александр Соловьёв. Тегъёс: Ижкар улонинты АлександрСоловьёв  